Γνωμοδότηση της Ευρωπαϊκής Επιτροπής των Περιφερειών με θέμα «Ο αντίκτυπος της κλιματικής αλλαγής στις περιφέρειες: αξιολόγηση της Ευρωπαϊκής Πράσινης Συμφωνίας»

(2021/C 37/07)

Εισηγητής: ο κ. Andries GRYFFROY ((BE/EA), αιρετό μέλος περιφερειακής συνέλευσης: Φλαμανδικό Κοινοβούλιο. Έγγραφα αναφοράς: Αίτηση γνωμοδότησης της Προεδρίας [άρθρο 41 στοιχείο β) σημείο i) του Εσωτερικού Κανονισμού]

ΠΟΛΙΤΙΚΕΣ ΣΥΣΤΑΣΕΙΣ

Η ΕΥΡΩΠΑΪΚΗ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ο σχεδιασμός της εφαρμογής της Ευρωπαϊκής Πράσινης Συμφωνίας σε όλα τα επίπεδα ως βασικού μέσου για την πράσινη ανάκαμψη προς μια κλιματικά ουδέτερη Ευρώπη

1. επισημαίνει ότι, σύμφωνα με εκτιμήσεις του Αναπτυξιακού Προγράμματος των Ηνωμένων Εθνών (UNDP), ποσοστό άνω του 70 % των μέτρων για τον μετριασμό της κλιματικής αλλαγής και έως και το 90 % των μέτρων για την προσαρμογή στην κλιματική αλλαγή λαμβάνονται από τους οργανισμούς τοπικής αυτοδιοίκησης (ΟΤΑ), και ότι οι ΟΤΑ εφαρμόζουν το 70 % του συνόλου της νομοθεσίας της ΕΕ, ένα ποσοστό που αντιστοιχεί στο ένα τρίτο των δημόσιων δαπανών και στα δύο τρίτα των δημόσιων επενδύσεων. Συνεπώς, οι στόχοι της επίτευξης της κλιματικής ουδετερότητας έως το 2050 και της ενίσχυσης της θωράκισης κάθε τόπου πρέπει να επιδιωχθούν τόσο σε συνεργασία με τους ΟΤΑ όσο και με την υποστήριξή τους·

2. o C σε σχέση με τα επίπεδα της προβιομηχανικής εποχής και να συνεχιστούν οι προσπάθειες συγκράτησης της αύξησης της θερμοκρασίας στους 1,5 o C, όπως προβλέπεται στη Συμφωνία του Παρισιού. Τονίζει ότι οι στόχοι που πρέπει να επιτευχθούν πρέπει να λαμβάνουν υπόψη το προνόμιο κάθε κράτους μέλους να καθορίζει το ενεργειακό του μείγμα με σεβασμό των ιδιαιτεροτήτων του και του πλαισίου του και σύμφωνα με την αρχή της τεχνολογικής ουδετερότητας. Υπενθυμίζει ότι η κλιματική αλλαγή επηρεάζει όλες τις ευρωπαϊκές περιφέρειες και ότι οι ευρείες συνέπειές της στην υγεία, στο περιβάλλον, καθώς και στις οικονομίες — οι οποίες διαφέρουν από περιφέρεια σε περιφέρεια— χρήζουν άμεσης δράσης και σύντονης προσπάθειας, έτσι ώστε τα προβλήματα να μετατραπούν σε ευκαιρίες· υπογραμμίζει ότι η Πράσινη Συμφωνία αποτελεί βασικό μέσο της ΕΕ τόσο για την επίτευξη των στόχων της συμφωνίας του Παρισιού, την πλήρη εφαρμογή της Ατζέντας των Ηνωμένων Εθνών για το 2030 και των στόχων βιώσιμης ανάπτυξης (ΣΒΑ) όσο και για τη φιλόδοξη συμβολή της στο Παγκόσμιο πλαίσιο για τη βιοποικιλότητα μετά το 2020 ( 1 ) · τονίζει ότι είναι σημαντικό να εγκριθούν ανανεωμένοι στόχοι για το 2030 ώστε η αύξηση της θερμοκρασίας του πλανήτη να παραμείνει αρκετά κάτω από τους 2C σε σχέση με τα επίπεδα της προβιομηχανικής εποχής και να συνεχιστούν οι προσπάθειες συγκράτησης της αύξησης της θερμοκρασίας στους 1,5C, όπως προβλέπεται στη Συμφωνία του Παρισιού. Τονίζει ότι οι στόχοι που πρέπει να επιτευχθούν πρέπει να λαμβάνουν υπόψη το προνόμιο κάθε κράτους μέλους να καθορίζει το ενεργειακό του μείγμα με σεβασμό των ιδιαιτεροτήτων του και του πλαισίου του και σύμφωνα με την αρχή της τεχνολογικής ουδετερότητας. Υπενθυμίζει ότι η κλιματική αλλαγή επηρεάζει όλες τις ευρωπαϊκές περιφέρειες και ότι οι ευρείες συνέπειές της στην υγεία, στο περιβάλλον, καθώς και στις οικονομίες — οι οποίες διαφέρουν από περιφέρεια σε περιφέρεια— χρήζουν άμεσης δράσης και σύντονης προσπάθειας, έτσι ώστε τα προβλήματα να μετατραπούν σε ευκαιρίες·

3. επισημαίνει τις μοναδικές ευκαιρίες που προσφέρει η Πράσινη Συμφωνία για την προώθηση βιώσιμων, αποδοτικών ως προς τη χρήση των πόρων και καινοτόμων λύσεων για την τοπική και περιφερειακή βιώσιμη ανάπτυξη. Μπορεί να συμβάλει στη διασφάλιση μιας πιο βιώσιμης, ανταγωνιστικής και ανθεκτικής οικονομίας στην Ευρώπη και να αποτελέσει πηγή έμπνευσης, να διαδραματίσει ηγετικό ρόλο και να αποτελέσει ένα παγκόσμιο μοντέλο για την επίτευξη της κλιματικής ουδετερότητας και της πράσινης ανάκαμψης·

4. πιστεύει ότι, προκειμένου να διασφαλιστεί η επιτυχής εφαρμογή της Πράσινης Συμφωνίας, οι προσπάθειες πρέπει να σχεδιάζονται σύμφωνα με μια προσέγγιση από τη βάση προς την κορυφή και να κατανέμονται δίκαια μεταξύ των περιοχών της ΕΕ, σύμφωνα με τις αρχές της επικουρικότητας και της αναλογικότητας, παρέχοντας παράλληλα την απαραίτητη ευελιξία για τη διασφάλιση της οικονομικής αποδοτικότητάς τους·

5. επισημαίνει ότι η κρίση COVID-19 έχει αποδείξει την τρωτότητα των κοινωνιών μας και την ανάγκη ενίσχυσης της ανθεκτικότητάς τους έναντι οικονομικών, κοινωνικών και περιβαλλοντικών κλυδωνισμών· επιβεβαιώνει τη σημασία του νέου Μέσου Ανάκαμψης της ΕΕ στη στήριξη της ανάκαμψης της ΕΕ, ενώ παράλληλα ανοίγει το δρόμο για μια πιο πράσινη και δίκαιη μετάβαση και ένα πιο βιώσιμο μέλλον·

6. ζητεί την αναγνώριση της πολυεπίπεδης διακυβέρνησης για την αποτελεσματική σύνδεση των στόχων της Πράσινης Συμφωνίας με μια πράσινη ανάκαμψη στην Ευρώπη· υπογραμμίζει τον τρόπο με τον οποίο το ευρύ φάσμα θεμάτων που περιλαμβάνεται στην Πράσινη Συμφωνία προσφέρει γόνιμο έδαφος για την ενσωμάτωση νέων και υφιστάμενων σχεδίων σε όλους τους τομείς, για τον σχεδιασμό και τη λήψη μέτρων όπου θα συνεκτιμώνται οι ανάγκες και η προστιθέμενη αξία του τοπικού πλαισίου και συμπληρώνει τις εθνικές προσπάθειες, σύμφωνα με την αρχή της επικουρικότητας·

7. υπογραμμίζει ότι τα εθνικά σχέδια ανάκαμψης και ανθεκτικότητας αποτελούν μοναδική ευκαιρία για την ενίσχυση της αποτελεσματικότητας της πολυεπίπεδης διακυβέρνησης. Οι δράσεις αυτές πρέπει να υποστηρίζονται από κατάλληλα ρυθμιστικά πλαίσια και πόρους, με την πλήρη συμμετοχή των ΟΤΑ στον καθορισμό και την εφαρμογή των σχεδίων και με την παροχή σε αυτές άμεσης πρόσβασης σε κονδύλια της ΕΕ·

8. υπενθυμίζει την ανάλυση του Ευρωπαϊκού Οργανισμού Περιβάλλοντος που καταδεικνύει τον τρόπο με τον οποίο η μη βέλτιστη εφαρμογή της περιβαλλοντικής νομοθεσίας της ΕΕ πολύ συχνά οφείλεται στον αναποτελεσματικό συντονισμό των τοπικών, περιφερειακών και εθνικών αρχών. Τούτο επιδεινώνεται από την έλλειψη διοικητικής ικανότητας, την ανεπαρκή χρηματοδότηση, την έλλειψη γνώσεων και δεδομένων, τους ανεπαρκείς μηχανισμούς διασφάλισης της συμμόρφωσης με τους κανόνες και τη μη σύνδεση των πολιτικών· ζητεί, επομένως, τη συστηματική ενίσχυση της κάθετης σύνδεσης προκειμένου να αντιμετωπιστεί η έλλειψη φιλοδοξίας, να ευθυγραμμιστούν τα χρονοδιαγράμματα εφαρμογής και οι προτεραιότητες επενδύσεων, να περιοριστούν οι αλληλοεπικαλύψεις των μέτρων, οι αντιφατικές ή αποσυνδεδεμένες διεργασίες, καθώς και να καλυφθούν τα κενά στην υφιστάμενη πολιτική και νομοθεσία ( 2 )

9. υπογραμμίζει τον τρόπο με τον οποίο, ενώ ενθαρρύνεται θερμά ένας συνεχής διάλογος —στον κανονισμό για τη διακυβέρνηση της Ενεργειακής Ένωσης— μεταξύ των κρατών μελών και των ΟΤΑ, εμπειρίες όπως τα εθνικά σχέδια για την ενέργεια και το κλίμα (ΕΣΕΚ) έχουν δείξει ότι μια διαρθρωμένη διαδικασία συμμετοχής των ΟΤΑ και διαβούλευσης σε όλα τα διοικητικά επίπεδα δεν είναι εύκολο να επιτευχθεί ( 3 ) . Θεωρεί ότι αυτός ο πολυεπίπεδος διάλογος για την ενέργεια και το κλίμα θα πρέπει να προωθηθεί περαιτέρω και να επεκταθεί σε όλους τους τομείς της Πράσινης Συμφωνίας, προκειμένου να διασφαλιστεί το απαραίτητο επίπεδο συνεκτικότητας για την επαρκή μόχλευση πόρων, δεσμεύσεων και σχεδίων. Βασιζόμενη στις εμπειρίες από τους πολυεπίπεδους διαλόγους για το κλίμα και την ενέργεια, επανέλαβε την προθυμία της να προβεί στη δημιουργία μόνιμης πολυεπίπεδης πλατφόρμας διεξαγωγής πολυεπίπεδου διαλόγου για την Πράσινη Συμφωνία· τονίζει ότι πρέπει να ακολουθηθεί μια προσέγγιση από τη βάση στην κορυφή και να επιδιωχθεί η διενέργεια υποχρεωτικών διαβουλεύσεων με τους ΟΤΑ για την ανάπτυξη των εθνικών σχεδίων ανάκαμψης και ανθεκτικότητας, προκειμένου να διασφαλιστεί η ενσωμάτωση των πολιτικών της Πράσινης Συμφωνίας με συντονισμένο και αποτελεσματικό τρόπο ( 4 ) · καλεί δε την Ευρωπαϊκή Επιτροπή να αξιοποιήσει την πείρα εφαρμογής που έχει αποκτηθεί και μέσω του δικτύου περιφερειακών κόμβων της ΕτΠ·

10. τονίζει ότι η στρατηγική συμβολή που παρέχουν οι ΟΤΑ είναι καθοριστικής σημασίας για τη διασφάλιση της ενσωμάτωσης της αρχής του «μη βλάπτειν», έτσι ώστε να αναδειχθεί η Πράσινη Συμφωνία σε βιώσιμη και δίκαιη κινητήρια δύναμη που δημιουργεί θέσεις εργασίας σύμφωνα με τις τοπικές και περιφερειακές ανάγκες· εκφράζει την ικανοποίησή της για το σχέδιο του νέου Χάρτη της Λειψίας, στον οποίο τονίζεται η μετασχηματιστική δύναμη των ΟΤΑ για την υιοθέτηση ολοκληρωμένων διαδικασιών πολεοδομικού σχεδιασμού που θα συντονίζονται μέσω ολοκληρωμένων, ειδικών ανά τόπο, πολυεπίπεδων και συμμετοχικών προσεγγίσεων, όπως οι ολοκληρωμένες εδαφικές επενδύσεις· καλεί την Ευρωπαϊκή Επιτροπή να επιδείξει μεγαλύτερη πολιτική δέσμευση στο Αστικό θεματολόγιο της ΕΕ, και να το ενσωματώσει στην Πράσινη Συμφωνία και τις ψηφιακές πρωτοβουλίες ( 5 )

11. τονίζει ότι οι ΟΤΑ είναι οι πλέον κατάλληλοι για να κινητοποιήσουν τις κοινότητές τους, να προσελκύσουν ιδιώτες επενδυτές και να υλοποιήσουν φιλόδοξες και έγκαιρες δράσεις, ενεργώντας όχι μόνο ως διαχειριστές αλλά και ως πάροχοι υπηρεσιών. Μπορούν να υιοθετήσουν ολιστικές τοπικές πράσινες συμφωνίες, λαμβάνοντας υπόψη τις διαφορετικές τοπικές οικονομικές, κοινωνικές, γεωγραφικές και περιβαλλοντικές συνθήκες·

12. καλεί την Ευρωπαϊκή Επιτροπή και τα κράτη μέλη να δώσουν τη δυνατότητα στους ΟΤΑ να λειτουργήσουν ως βασικοί εταίροι στην πορεία της ΕΕ προς την κλιματική ουδετερότητα, υποστηρίζοντας την τοπική και περιφερειακή δέσμευση για την ανάπτυξη τοπικών πράσινων συμφωνιών, όπως αυτή που εξαγγέλθηκε στο «μήνυμα του Μανχάιμ», και για την εφαρμογή τόσο τοπικών συμβάσεων για το κλίμα όσο και συμφώνων για το κλίμα ( 6 ) , τα οποία θα σχεδιάζονται σε συνεργασία με τους πολίτες και τους βασικούς ενδιαφερόμενους φορείς, συμπεριλαμβανομένων των επιχειρήσεων, της βιομηχανίας, και των κλάδων της έρευνας και της καινοτομίας·

13. προτείνει να συνεργαστεί με την Ευρωπαϊκή Επιτροπή για τη δρομολόγηση ενός ευρωπαϊκού περιφερειακού πίνακα αποτελεσμάτων που θα περιλαμβάνει σαφείς, στοχευμένους και φιλικούς προς τον χρήστη δείκτες, με στόχο τη μέτρηση και την παρακολούθηση των επιπτώσεων της Πράσινης Συμφωνία σε επίπεδο περιφερειών (NUTS 2), σε συντονισμό με το σύστημα παρακολούθησης που προβλέπεται στο 8ο πρόγραμμα δράσης για το περιβάλλον. Δεδομένου ότι οι περιφέρειες της ΕΕ ξεκινούν από πολύ διαφορετικές αφετηρίες και ακολουθούν ποικίλες αναπτυξιακές πορείες, ο πίνακας αποτελεσμάτων θα καταστήσει δυνατή την παροχή στοιχείων σχετικών με την πρόοδο στην εφαρμογή της Πράσινης Συμφωνίας, τον εντοπισμό πιθανών εμποδίων, την πρόταση λύσεων για τις περιοχές που υστερούν και την ανταλλαγή βέλτιστων πρακτικών από τους πρωτοπόρους. Το Κοινό Κέντρο Ερευνών θα μπορούσε να παράσχει στην Ευρωπαϊκή Επιτροπή και στην Ευρωπαϊκή Επιτροπή των Περιφερειών μεθοδολογική υποστήριξη για την ανάπτυξη ενός τέτοιου πίνακα αποτελεσμάτων, ευθυγραμμιζόμενο με σχετικές οργανώσεις και όργανα όπως ο Ευρωπαϊκός Οργανισμός Περιβάλλοντος·

14. επικροτεί την πρόταση της Ευρωπαϊκής Επιτροπής για τη θέσπιση του ευρωπαϊκού συμφώνου για το κλίμα με στόχο τη συμμετοχή των πολιτών και των κοινοτήτων τους στον σχεδιασμό συγκεκριμένων δράσεων επιτόπου για το κλίμα και το περιβάλλον· επαναλαμβάνει ότι οι ΟΤΑ είναι έτοιμοι να συνεργαστούν με τα θεσμικά όργανα της ΕΕ, τα κράτη μέλη και όλα τα ενδιαφερόμενα μέρη στο πλαίσιο του συμφώνου για το κλίμα στην από κοινού επιδίωξη των στόχων της κλιματικής ουδετερότητας και την υλοποίηση των ΣΒΑ του ΟΗΕ ( 7 ) · θεωρεί ότι οι δραστηριότητες ανάπτυξης ικανοτήτων θα πρέπει να συνδέονται με το εκάστοτε μέσο χρηματοδότησης, προκειμένου να διασφαλιστεί ότι τα σχέδια και οι δράσεις που σχεδιάζονται από τους δήμους και τις περιφέρειες θα μπορούν να υλοποιούνται·

Παροχή παγκόσμιων λύσεων με την εφαρμογή της Πράσινης Συμφωνίας σε τοπικό και περιφερειακό επίπεδο

15. τονίζει ότι η Πράσινη Συμφωνία θα επιτύχει να δημιουργήσει μια ισχυρότερη, πιο βιώσιμη και συμμετοχική Ευρώπη, μόνον εφόσον εξασφαλίσει οριζόντια και κάθετη ολοκλήρωση σε όλα τα διοικητικά επίπεδα και εφόσον οι πολίτες συνταχθούν με την ενεργειακή μετάβαση· καλεί την Ευρωπαϊκή Επιτροπή και τα κράτη μέλη να αναγνωρίσουν τον ρόλο των ΟΤΑ ως των κυριότερων συμμάχων τους σε αυτή τη διαδικασία, όχι μόνο ως εταίρων υλοποίησης, αλλά και μέσω της διαδικασίας καθορισμού του κανονιστικού, φορολογικού και δημοσιονομικού πλαισίου μας σε όλα τα επίπεδα, σύμφωνα με ένα (πραγματικό) σύστημα πολυεπίπεδης διακυβέρνησης·

16. υπογραμμίζει ότι, επειδή οι ΟΤΑ βρίσκονται στην προνομιακή θέση της άμεσης συνεργασίας με τους πολίτες και προαγάγουν την αλλαγή της συμπεριφοράς των πολιτών προς πιο βιώσιμα πρότυπα κατανάλωσης, έχουν τη δυνατότητα να εντοπίζουν βιώσιμες λύσεις, να λειτουργούν ως ανοικτά εργαστήρια δοκιμής νέων ιδεών και γνώσεων ( 8 ) και να προωθούν την επιλογή φιλόδοξων αλλά ρεαλιστικών στόχων, ενσωματώνοντάς τους στα μέτρα, τις υπηρεσίες και τις προτεραιότητες της κοινότητας που εκπροσωπούν· υπογραμμίζει την ευθύνη των ΟΤΑ να εφαρμόζουν τα σχετικά με την κλιματική αλλαγή μέτρα, καθώς και την ανάγκη ενίσχυσης της επικοινωνίας και της αγωγής στα του κλίματος ως απαραίτητων βοηθημάτων ενημέρωσης και ενδυνάμωσης των πολιτών που συμμετέχουν σε αυτήν την προσπάθεια. Επίσης, τονίζει πώς η αύξηση του στόχου για το 2030 δεν θα πρέπει να αποτελέσει αποτρεπτικό παράγοντα, αλλά μάλλον να καθιστά δυνατή και να διευκολύνει την ανάληψη αποτελεσματικής κλιματικής δράσης·

17. στο πλαίσιο της προετοιμασίας της COP26, καλεί την Ευρωπαϊκή Επιτροπή να τονίσει τον σαφή ρόλο και τη συμβολή των τοπικά και περιφερειακά καθορισμένων συνεισφορών εντός των αναθεωρημένων εθνικά καθορισμένων συνεισφορών της ΕΕ με βάση τη συμφωνία του Παρισιού και, γενικότερα, να προωθήσει ενεργά τη συνεχή αναγνώριση και την άμεση συμμετοχή των υποεθνικών αρχών στην εφαρμογή της Συμφωνίας του Παρισιού και στις διαδικασίες της UNFCCC·

18. επισημαίνει ότι οι ΟΤΑ έχουν κεντρικό ρόλο στη βελτίωση της συμμόρφωσης με τους ΣΒΑ, ιδίως με τους στόχους 11 και 17· υπενθυμίζει ότι η Έκθεση του 2019 για τη βιώσιμη ανάπτυξη της Ευρώπης ( 9 ) ορίζει ότι το κλίμα, η βιοποικιλότητα, η κυκλική οικονομία και η σύγκλιση του βιοτικού επιπέδου μεταξύ χωρών και περιφερειών αποτελούν τις μεγαλύτερες προκλήσεις για την ΕΕ όσον αφορά την επίτευξη των ΣΒΑ· συνιστά θερμά τη διαμόρφωση εναρμονισμένου πλαισίου, και καλεί την ΕΕ να λάβει τα απαραίτητα μέτρα, πρωτοστατώντας —τόσο σε ευρωπαϊκό όσο και σε παγκόσμιο επίπεδο— στην υλοποίηση των ΣΒΑ·

19. επαναλαμβάνει τη σημασία της συνεχούς συμμετοχής των ΟΤΑ σε κάθε στάδιο της διαδικασίας σχεδιασμού της ανάκαμψης και της ανθεκτικότητας, και συγκεκριμένα: στον καθορισμό προτεραιοτήτων, τη διαμόρφωση των σχεδίων, την κατανομή των πόρων και τον καθορισμό των επενδύσεων· καλεί τα θεσμικά όργανα της ΕΕ να βασίζονται συνεχώς στη στήριξη και τις γνώσεις της ΕτΠ και της ομάδας εργασίας της για την Πράσινη Συμφωνία σε τοπικό επίπεδο, έτσι ώστε να δοθεί ώθηση στην εφαρμογή της Πράσινης Συμφωνίας και της αποτελεσματικής ανάκαμψης·

Σύνδεση και αναζήτηση συνεργιών για την επιτάχυνση της εφαρμογής μέσω συστηματικών προσεγγίσεων

20. προτρέπει την Ευρωπαϊκή Επιτροπή να δώσει ιδιαίτερη προσοχή στο σύστημα τιμολόγησης του διοξειδίου του άνθρακα. Η μεταβολή του κλίματος απαιτεί νέες επενδύσεις —ιδίως στον ιδιωτικό τομέα— για λόγους προσαρμογής στην κλιματική αλλαγή και μετριασμού της. Στην προσπάθεια να προσελκυστούν οι απαιτούμενες επενδύσεις, πρέπει η τιμή του διοξειδίου του άνθρακα να καθορίζεται σε προβλέψιμο και κατάλληλο επίπεδο. Το σύστημα αυτό θα πρέπει να σχεδιαστεί κατά τρόπο που να ενθαρρύνει τον ενεργειακό τομέα και άλλες εταιρείες να διαδραματίσουν ισχυρό ρόλο στην επίτευξη των κλιματικών στόχων και στη δημιουργία νέων λύσεων με ουδέτερο ισοζύγιο άνθρακα· τονίζει ότι χρειάζεται ένα πιο αποτελεσματικό σύστημα τιμολόγησης του διοξειδίου του άνθρακα, συμπεριλαμβανομένου ενός μηχανισμού συνοριακής προσαρμογής άνθρακα προκειμένου το διοξείδιο του άνθρακα να καταστεί διαφανές μέρος του οικονομικού συστήματος και να προωθηθεί η μετάβαση προς την ουδετερότητα ως προς τις ανθρακούχες εκπομπές. Το σύστημα θα πρέπει να σχεδιαστεί κατά τρόπο που να ενθαρρύνει τον ενεργειακό τομέα και άλλες εταιρείες να δημιουργήσουν νέες λύσεις με ουδέτερο ισοζύγιο άνθρακα. Αυτό θα δημιουργήσει νέους ίσους όρους ανταγωνισμού για βιώσιμη δράση και αποτελεί βασικό μέσο για να καταστεί το CO 2 διαφανές τμήμα της μετάβασης σε όλα τα επίπεδα και σε όλους τους κλάδους. Προτρέπει την ΕΕ να ηγηθεί εμφατικά της παγκόσμιας προσπάθειας για την ανάπτυξη έως το 2030 του απαραίτητου συστήματος και να διαπραγματευτεί επί συναφών στοιχείων με τους διεθνείς εμπορικούς εταίρους της·

21. συμφωνεί με το αίτημα του Ευρωπαϊκού Κοινοβουλίου για τη θέσπιση ενός καθαρού προϋπολογισμού για τα αέρια θερμοκηπίου της ΕΕ των 27 με βάση τους πλέον πρόσφατους επιστημονικούς υπολογισμούς που χρησιμοποιεί η Διακυβερνητική Επιτροπή για την Αλλαγή του Κλίματος (IPCC), ο οποίος θα αντιστοιχεί στο δίκαιο μερίδιο της ΕΕ στις εναπομένουσες παγκόσμιες εκπομπές σύμφωνα με τους στόχους της Συμφωνίας του Παρισιού και θα καθοδηγεί την πορεία της προς τον εκμηδενισμό των εκπομπών αερίων του θερμοκηπίου έως το 2050·

22. θεωρεί ότι οι ΟΤΑ βρίσκονται στην πρώτη γραμμή της προσπάθειας για την πράσινη ανάκαμψη· τονίζει ότι οι ΟΤΑ ενσωματώνουν ήδη τους ΣΒΑ στα τοπικά σχέδια και τις περιφερειακές στρατηγικές τους ( 10 ) , με αποτέλεσμα να μπορούν να χρησιμεύσουν ως ουσιαστική αφετηρία για μια οικονομικά αποδοτική εφαρμογή των τοπικών και των περιφερειακών πράσινων συμφωνιών, συνδέοντας πολλαπλά τομεακά σχέδια και στρατηγικές και αναπτύσσοντας επαρκείς δείκτες για την παρακολούθηση και την αξιολόγηση του αντικτύπου·

23. επισημαίνει την ανάγκη εξορθολογισμού και σύνδεσης των πολυάριθμων υφιστάμενων ενωσιακά χρηματοδοτούμενων πρωτοβουλιών σε τοπικό επίπεδο και συμβολής στην υλοποίηση των ΣΒΑ και της Συμφωνίας του Παρισιού, με έμφαση σε έναν ή περισσότερους τομείς (όπως το σύμφωνο των Δημάρχων, το σύμφωνο οικολογικών πόλεων, το Δίκτυο Πράσινης Πρωτεύουσας της Ευρώπης, η Ευρωπαϊκή Σύμπραξη Καινοτομίας για τις Έξυπνες Πόλεις, οι Εκατό κλιματικά ουδέτερες πόλεις και η Πρόκληση των ευφυών πόλεων, καθώς και άλλες πρωτοβουλίες που δεν χρηματοδοτούνται άμεσα από την ΕΕ όπως ο συνασπισμός Under2)· καλεί, επίσης, την Ευρωπαϊκή Επιτροπή να προβεί σε σαφή επισκόπηση του πεδίου εφαρμογής και των χαρακτηριστικών των υφιστάμενων —ενωσιακά χρηματοδοτούμενων— πρωτοβουλιών που συνδέονται με την Πράσινη Συμφωνία και αφορούν ειδικά τους ΟΤΑ, έτσι ώστε αυτοί να καθοδηγούνται καλύτερα στις επιλογές τους·

24. θεωρεί ότι η εφαρμογή της Πράσινης Συμφωνίας θα απαιτήσει ευέλικτες και καινοτόμες λύσεις και νέα επιχειρηματικά μοντέλα προκειμένου να τροποποιηθούν οι τοπικές και οι περιφερειακές υποδομές και τα αντίστοιχα οικοσυστήματα παροχής υπηρεσιών με τρόπο που να εξυπηρετεί μια κοινωνία μετά τον άνθρακα, στην οποία θα συμπεριλαμβάνονται η έξυπνη ψηφιακή τεχνολογία και οι πράσινες και οι γαλάζιες υποδομές, με σκοπό τη βελτίωση της ποιότητας των δημόσιων χώρων μας, τη στήριξη της προσαρμογής στην κλιματική αλλαγή, την ενίσχυση της βιοποικιλότητας και τη στήριξη της δημόσιας υγείας και της ποιότητας ζωής· εκφράζει την ικανοποίησή της για τις προτεραιότητες που προσδιορίστηκαν, αλλά υπογραμμίζει την ανάγκη να ενισχυθούν οι μεταξύ τους διασυνδέσεις, να ενισχυθεί ο πλουραλισμός της παραγωγής, η οικονομική αποδοτικότητα και να δοθεί προτεραιότητα σε εκείνες με μεγαλύτερο δυναμικό δημιουργίας θέσεων εργασίας, προκειμένου η Πράσινη Συμφωνία να προωθήσει την ανάκαμψη, μεταξύ άλλων, μέσω των εξής: — κύμα ανακαινίσεων για ιδιωτικά και δημόσια κτίρια, καθώς και απαλλαγή της θέρμανσης και της ψύξης από τις ανθρακούχες εκπομπές· — μη ρυπογόνες μετακινήσεις και μεταφορές· — κυκλική οικονομία και βιώσιμα αγροδιατροφικά συστήματα· — βιοποικιλότητα και διαχείριση οικοσυστημάτων· — λύσεις βασισμένες στη φύση και οικολογικός προσανατολισμός των πόλεων· — φιλοδοξία της ΕΕ για μηδενική ρύπανση· — ψηφιοποίηση· — πολιτικές για την υγεία και το περιβάλλον· — πολιτική ανθεκτικότητας που ενσωματώνει τις πολιτικές συνοχής, αγροτικής ανάπτυξης, υγείας και περιβάλλοντος· — ενθάρρυνση της ταχείας και συνεκτικής μεταφοράς της δέσμης μέτρων για την καθαρή ενέργεια στην εθνική νομοθεσία και της ταχείας έγκρισης του νόμου της ΕΕ για το κλίμα για την προσαρμογή της νομοθεσίας της ΕΕ για το κλίμα και την ενέργεια στον αυξημένο στόχο της ΕΕ για την κλιματική αλλαγή για το 2030 στην πορεία προς την κλιματική ουδετερότητα το 2050· — μετάβαση σε μια βιώσιμη γαλάζια οικονομία· — βιώσιμη και δίκαιη ενεργειακή μετάβαση που προωθεί τον άμεσο έλεγχο από τους πολίτες και την πρόσβαση όλων σε ασφαλή και οικονομικά προσιτή ενέργεια·

25. επισημαίνει ότι η Πράσινη Συμφωνία παρέχει την ευκαιρία για μια πιο συστηματική προσέγγιση με σκοπό τόσο να επιταχυνθεί η ολοκλήρωση των ενεργειακών συστημάτων και η τομεακή ζεύξη, καθώς και η υλοποίηση της έξυπνης τομεακής ενοποίησης και εξειδίκευσης, όσο και να ενισχυθεί η ενεργειακή ασφάλεια, να προστατευτούν η υγεία και το περιβάλλον και να προωθηθούν η ανάπτυξη, η καινοτομία και η βιομηχανική ηγετική θέση σε παγκόσμιο επίπεδο· στο πλαίσιο αυτό, τονίζει ότι η ενεργειακή μετάβαση θα πρέπει να υλοποιηθεί σύμφωνα με μια ολοκληρωμένη προσέγγιση η οποία θα αντιμετωπίζει τις πτυχές που σχετίζονται με την ενέργεια από κοινού με τις κοινωνικές, βιομηχανικές, εδαφικές, περιβαλλοντικές και πολιτιστικές πτυχές με τη συνεκτίμηση των ιδιαιτεροτήτων της κάθε περιφέρειας και ιδίως των πλέον ευάλωτων, όπως οι περιφέρειες υψηλής έντασης άνθρακα και ανθρακούχων εκπομπών, τα νησιά και οι εξόχως απόκεντρες περιοχές·

26. υπενθυμίζει ότι θα πρέπει να δοθεί ιδιαίτερη προσοχή στις περιφέρειες με απομονωμένα ενεργειακά συστήματα, με μεγάλες δυνατότητες ανανεώσιμων πηγών ενέργειας και για τις οποίες δεν υπάρχουν ακόμη καινοτόμες τεχνολογικές λύσεις που να επιτρέπουν τη διασύνδεση·

27. 2 επαναλαμβάνει ότι, ενώ η καινοτομία μπορεί να συμβάλει καθοριστικά στην ανάπτυξη μιας πιο βιώσιμης και ανθεκτικής ΕΕ, ένα ευρύ φάσμα τεχνικών λύσεων για μια οικονομικά αποδοτική και κλιματικά ουδέτερη Ευρώπη είναι ήδη διαθέσιμο στην αγορά και πρέπει να αξιοποιηθεί — για παράδειγμα, μελέτες δείχνουν ότι, με τις υφιστάμενες τεχνολογίες, έως και το 86 % των εκπομπών CO ( 11 ) μπορεί να μειωθεί σε ένα διασυνδεδεμένο ενεργειακό σύστημα· επίσης, ζητεί να καταβληθούν περαιτέρω προσπάθειες για την έρευνα και την ανάπτυξη στον τομέα αυτό· επισημαίνει δε ότι αυτές οι λύσεις και οι βέλτιστες πρακτικές θα πρέπει να είναι εύκολα προσβάσιμες για τους ΟΤΑ μέσω του συμφώνου για το κλίμα, προκειμένου να προωθηθεί η διομότιμη μάθηση και η ανά την ΕΕ συνεργασία·

28. υπογραμμίζει ότι οι ΟΤΑ αντιμετωπίζουν διάφορα εμπόδια που σχετίζονται τόσο με την έλλειψη οικονομικών και ανθρώπινων πόρων, όσο και με τις υφιστάμενες πολιτικές, τη νομοθεσία και τις οργανωτικές δομές. Τα συνεκτικά, σταθερά και προβλέψιμα ρυθμιστικά πλαίσια, η απλούστευση των μηχανισμών που σχετίζονται με την προετοιμασία των έργων, την ανάπτυξη ικανοτήτων και την εξατομικευμένη τεχνική βοήθεια θα βοηθήσουν τους ΟΤΑ να εξασφαλίσουν επενδύσεις σε φιλόδοξα έργα και να αναπτύξουν έργα με δυνατότητα τραπεζικής χρηματοδότησης·

Επιτάχυνση της πράσινης ανάκαμψης της Ευρώπης με την παροχή κατάλληλων πολιτικών εντολών και χρηματοδότησης για την εφαρμογή της Πράσινης Συμφωνίας στην πράξη

29. θεωρεί ότι η ανάκαμψη μετά την κρίση COVID-19 αποτελεί πρόκληση η οποία πρέπει να απαντηθεί με μια συστηματική στρατηγική για επενδύσεις, στήριξη και προώθηση μιας πιο βιώσιμης πορείας για την Ευρώπη, και ιδίως με τολμηρή δράση των ΟΤΑ για τον μετριασμό των δυσμενών κοινωνικοοικονομικών επιπτώσεων της κρίσης· είναι πεπεισμένη ότι το μέσο ανάκαμψης της ΕΕ ( 12 ) , και ιδίως η διάθεση του 37 % του προϋπολογισμού του ύψους 750 δισεκατομμυρίων ευρώ για την επίτευξη των στόχων της Πράσινης Συμφωνίας, καθώς και ο πιο φιλόδοξος στόχος υποστήριξης μέσω του πολυετούς δημοσιονομικού πλαισίου δράσεων που σχετίζονται με το κλίμα, θα οδηγήσουν την ΕΕ στον σωστό δρόμο για την επίτευξη των στόχων της για το κλίμα·

30. επικροτεί τη δυνατότητα του Ταμείου Δίκαιης Μετάβασης να στηρίξει την προσπάθεια των εργαζομένων να αποκτούν νέες δεξιότητες, αφενός, μέσω της προσφοράς περισσότερων ευκαιριών εκπαίδευσης, επαγγελματικής εκπαίδευσης και κατάρτισης και, αφετέρου, μέσω της υποστήριξης της δημιουργίας νέων οικονομικών ευκαιριών και παράλληλα της εμπέδωσης της κοινωνικής δικαιοσύνης και θωράκισης, ιδίως σε ευάλωτες περιοχές, συμπεριλαμβανομένων εκείνων με ανεπαρκώς πολυσυλλεκτική δομή παραγωγής· τονίζει τη σημασία της προώθησης των δεξιοτήτων των εργαζομένων που σχετίζονται με την Πράσινη Συμφωνία στο πλαίσιο του ευρωπαϊκού θεματολογίου δεξιοτήτων για τη βιώσιμη ανταγωνιστικότητα, την κοινωνική δικαιοσύνη και την ανθεκτικότητα, με βάση το σύμφωνο δεξιοτήτων της ΕΕ και τις ευρωπαϊκές εταιρικές σχέσεις δεξιοτήτων και της ενίσχυσης της δημόσιας εκπαίδευσης και ευαισθητοποίησης για την προώθηση της αλλαγής συμπεριφοράς προς πιο βιώσιμες συνήθειες που μειώνουν τις περιβαλλοντικό επιπτώσεις·

31. ζητεί η χρηματοδότηση να συνδεθεί με την πολιτική συνοχής της περιόδου 2021-2027 για την ενίσχυση των επιχειρησιακών προγραμμάτων και τον οικολογικό προσανατολισμό αυτών των οικονομιών· τονίζει τη σημασία του ΕΤΠΑ και του νέου μέσου ανάκαμψης για την προώθηση των βιώσιμων μετακινήσεων, της παραγωγής ενέργειας από ανανεώσιμες πηγές καθώς και των εναλλακτικών πηγών ενέργειας·

32. καλεί τα θεσμικά όργανα της ΕΕ να εφαρμόσουν τις αρχές της εταιρικής σχέσης και της πολυεπίπεδης διακυβέρνησης, μια ισχυρή τοπική και περιφερειακή διάσταση και την παροχή υποχρεωτικής συμμετοχής των ΟΤΑ στην ανάπτυξη των σχεδίων ανάκαμψης και ανθεκτικότητας ( 13 ) , ενώ παράλληλα να προσφέρουν μια διαδικασία χωρίς αποκλεισμούς, προσβάσιμη και διαφανή σε όλα τα επίπεδα·

33. καλεί τα θεσμικά όργανα και τα κράτη μέλη να θεσπίσουν καλύτερα δημοσιονομικά πλαίσια και να καταργήσουν επειγόντως τις επιδοτήσεις στα ορυκτά καύσιμα, προκειμένου να διαμορφωθούν ίσοι όροι ανταγωνισμού για τις ανανεώσιμες πηγές ενέργειας, να ενθαρρυνθεί η αλλαγή συμπεριφοράς και να δημιουργηθούν πόροι για τη στήριξη μιας δίκαιης μετάβασης· υπογραμμίζει ότι πρέπει να ληφθεί μέριμνα για βιώσιμη μετάβαση που θα προάγει την κοινωνική και οικονομική συνοχή·

34. θεωρεί ότι, ενώ οι ΟΤΑ έχουν περιορισμένη ικανότητα να έχουν έσοδα για τον προϋπολογισμό τους μέσω τοπικών φόρων και τελών, είναι υπεύθυνοι για το 65 % των δημόσιων επενδύσεων που σχετίζονται με το κλίμα και το περιβάλλον. Επίσης, κατά τα προσεχή έτη, θα συνεχίσουν να υφίστανται τον αντίκτυπο της κρίσης COVID-19 στα οικονομικά και τη λειτουργία τους. Επομένως, ζητεί να δοθεί άμεση πρόσβαση σε χρηματοδότηση από το ευρωπαϊκό επίπεδο και για συντονισμό των προγραμμάτων σε όλα τα διοικητικά επίπεδα και, ειδικότερα, σε επενδυτικά σχέδια για τη στήριξη της Πράσινης Συμφωνίας και των σχεδίων ανάκαμψης και ανθεκτικότητας·

35. επαναλαμβάνει την έκκλησή της για μείωση της γραφειοκρατίας και απλούστευση των μηχανισμών που σχετίζονται με την προετοιμασία των έργων και τη συμμετοχή στις πρωτοβουλίες για την ανάπτυξη ικανοτήτων στους ΟΤΑ· επίσης, επικροτεί τη δέσμευση της Ευρωπαϊκής Επιτροπής για τη βελτίωση της νομοθεσίας με σκοπό την αντιμετώπιση ζητημάτων βιωσιμότητας και καινοτομίας·

36. αναγνωρίζει την κατάρτιση του προϋπολογισμού με οικολογικά κριτήρια ( 14 ) ως αποτελεσματικό μέσο χάραξης δημοσιονομικής πολιτικής που θα συμβάλει στην αξιολόγηση και την προώθηση βελτιώσεων όσον αφορά την ευθυγράμμιση των εθνικών και υποεθνικών δαπανών ( 15 ) , των διαδικασιών εσόδων και της κατανομής των πόρων με τους στόχους για το περιβάλλον και τη βιώσιμη ανάπτυξη·

37. τονίζει τη σημασία της συμμετοχής των ΟΤΑ στον ορισμό της ταξινομίας της ΕΕ για τον καλύτερο προσδιορισμό των επενδύσεων που σέβονται το κλίμα και τη βιωσιμότητα. Τα κριτήρια και η μέθοδος ταξινομίας πρέπει να συντείνουν στη ενίσχυση της βιωσιμότητας των επενδύσεων, χωρίς να διογκώνεται ο διοικητικός φόρτος και να αποθαρρύνονται οι επενδυτές. Οι ΟΤΑ εξακολουθούν να αντιμετωπίζουν σημαντικά εμπόδια όσον αφορά την απόκτηση της απαραίτητης ειδημοσύνης στην ανάπτυξη έργων με δυνατότητα τραπεζικής χρηματοδότησης και την πρόσβαση σε επενδύσεις μεσαίας και μεγάλης κλίμακας ( 16 )

38. εκφράζει την ικανοποίησή της για τη σταδιακή αύξηση της χρηματοδότησης που διατίθεται για την κλιματική δράση και την περιβαλλοντική βιωσιμότητα από την Ευρωπαϊκή Τράπεζα Επενδύσεων (ΕΤΕπ) ως την κλιματική τράπεζα της ΕΕ· επαναλαμβάνει το αίτημά της προς την ΕΤΕπ και την Ευρωπαϊκή Επιτροπή να διευκολύνουν την υπαγωγή των ΟΤΑ στα προγράμματα, καθώς και να υποστηρίξουν την ανάπτυξη ελκυστικών για τις τράπεζες έργων —συμπεριλαμβανομένων έργων μικρότερης κλίμακας— και τη συγκέντρωση έργων με στόχο τη δημιουργία των απαιτούμενων οικονομιών κλίμακας·

39. υπογραμμίζει την ανάγκη να ενισχυθεί η ικανότητα των ΟΤΑ να προσελκύουν και να κινητοποιούν ιδιωτική χρηματοδότηση με τη βοήθεια μέσων όπως τα πράσινα ομόλογα, τα μετοχικά αμοιβαία κεφάλαια και οι μηχανισμοί συγκέντρωσης χρηματοδότησης για την τόνωση της πράσινης ανάκαμψης· χαιρετίζει την αποστολή του Ευρωπαϊκού μηχανισμού για τις πόλεις, η οποία συνίσταται στη δημιουργία σημαντικού αγωγού επενδυτικών έργων στον τομέα της βιώσιμης ενέργειας και στην ανάπτυξη των ικανοτήτων των ΟΤΑ προκειμένου να αποκτούν πρόσβαση σε χρηματοδοτικούς μηχανισμούς όπως τα Ευρωπαϊκά Διαρθρωτικά και Επενδυτικά Ταμεία και η Βοήθεια για την ανάπτυξη έργων του προγράμματος-πλαισίου «Ορίζων 2020»· ενθαρρύνει την κλιμάκωση και την αναπαραγωγή των πρωτοβουλιών «υπηρεσίας μίας στάσης» που μπορούν να παρέχουν τεχνικές αξιολογήσεις, υποστήριξη των διαδικασιών υποβολής προσφορών και πληροφορίες σχετικά με τις επιλογές χρηματοδότησης για τις τοπικές και τους ΟΤΑ· ενθαρρύνει τις συμπράξεις δημόσιου και ιδιωτικού τομέα και τον περαιτέρω συνδυασμό των ΕΔΕΤ με άλλα προγράμματα, όπως το πρόγραμμα «Ορίζων Ευρώπη»·

40. τονίζει την ανάγκη να κατευθυνθεί η χρηματοδοτική στήριξη στην έρευνα και την καινοτομία ως απάντηση στις διαπιστωμένες τοπικές ανάγκες και χαιρετίζει την πρόσφατη πρόσκληση υποβολής προτάσεων για την Πράσινη Συμφωνία ως μέρος του προγράμματος «Ορίζων 2020» με στόχο τη στήριξη των πόλεων και των περιφερειών· υπογραμμίζει την ανάγκη για καινοτομία και τεχνολογία που να παρέχουν τις απαραίτητες και κατάλληλες πληροφορίες για καλύτερο σχεδιασμό, λήψη αποφάσεων και διαχείριση· τονίζει τη σημασία των πρακτικών πράσινων δημόσιων συμβάσεων για την ενσωμάτωση της βιώσιμης καινοτομίας, των τεχνολογιών και των υπηρεσιών·

Αξιολόγηση του αντικτύπου και παρακολούθηση των αποτελεσμάτων για την ενίσχυση της μελλοντικής δράσης σε όλα τα επίπεδα

41. τονίζει την ανάγκη θέσπισης ενός συνόλου δεικτών για την αξιολόγηση και την παρακολούθηση της προόδου της Πράσινης Συμφωνίας όσον αφορά τη νομοθεσία, τις πολιτικές και τη χρηματοδότηση σε περιφερειακό, μητροπολιτικό και τοπικό επίπεδο· προτείνει την ανάπτυξη ενός ευρωπαϊκού περιφερειακού πίνακα αποτελεσμάτων που θα περιλαμβάνει σαφείς, στοχευμένους και φιλικούς προς τον χρήστη δείκτες, με στόχο τη μέτρηση και την παρακολούθηση της επίδρασης της Πράσινης Συμφωνίας ως μέσου ανάκαμψης και ανθεκτικότητας, τον σαφή καθορισμό κοινωνικοοικονομικών και περιβαλλοντικών δεικτών για τη μέτρηση των επιπτώσεων των πολυάριθμων αναδυόμενων τοπικών Πράσινων Συμφωνιών, την επισκόπηση των συμπληρωματικών πολιτικών και μέτρων, την καταγραφή της πρόσβασης στις πηγές χρηματοδότησης και τις χρηματοδοτικές ροές σε περιφερειακό και υποεθνικό επίπεδο, καθώς και τη συμβολή στην επαναξιολόγηση, τη λήψη τεκμηριωμένων αποφάσεων και την αξιολόγηση των αποτελεσμάτων των μέτρων που λαμβάνονται για την επίτευξη των στόχων της πράσινης ανάκαμψης, της κλιματικής ουδετερότητας και της κοινωνικοοικονομικής ανάπτυξης·

42. υπογραμμίζει ότι η αποτελεσματική και ουσιαστική παρακολούθηση της προόδου μέσω ενός ευρωπαϊκού περιφερειακού πίνακα αποτελεσμάτων εξαρτάται από τις κατάλληλες πολιτικές εντολές και τη συνεχή και συνεκτική συμβολή των ΟΤΑ στη διαμόρφωση, την ανάπτυξη και την εκτέλεση αυτών των σχεδίων, καθιστώντας δυνατή μια πραγματικά οικονομικά αποδοτική προσέγγιση των συμπληρωματικών δράσεων σε όλα τα επίπεδα· επισημαίνει ότι οι ΟΤΑ εξακολουθούν να αντιμετωπίζουν σημαντικές προκλήσεις όσον αφορά τη συλλογή δεδομένων, συμπεριλαμβανομένων των μη συνεκτικών ρυθμιστικών πλαισίων, και της έλλειψης εντολών, ικανοτήτων και πόρων. Συνεπώς, κρίνει απαραίτητο να ευθυγραμμιστούν, να συνδεθούν και να εξορθολογιστούν τα πλαίσια παρακολούθησης και οι δείκτες των υφιστάμενων συναφών πρωτοβουλιών, με σκοπό να αποφευχθεί η αλληλεπικάλυψη των προσπαθειών και να αξιοποιηθούν οι ήδη υπάρχουσες μέθοδοι και προσεγγίσεις·

43. ζητεί να χρησιμοποιείται μια συνεκτική βάση αναφοράς για την παρακολούθηση των επιπτώσεων των δράσεων και των μέτρων, η οποία θα βασίζεται σε αξιόπιστα επιστημονικά δεδομένα και θα είναι προσανατολισμένη στην παρακολούθηση της προόδου όσον αφορά την υλοποίηση των ΣΒΑ και της Συμφωνίας του Παρισιού· υπογραμμίζει τον τρόπο με τον οποίο διεθνή πρότυπα (όπως το TC 268 για τις βιώσιμες πόλεις και κοινότητες) και τα δεδομένα που συγκεντρώνονται μέσω των διαστημικών τεχνολογιών μπορούν να συμβάλουν στην παρακολούθηση των επιδόσεων και να εμπνεύσουν έναν τέτοιο περιφερειακό πίνακα αποτελεσμάτων·

44. επισημαίνει ότι ο ευρωπαϊκός περιφερειακός πίνακας αποτελεσμάτων θα χρησιμεύσει ως βοήθημα γνώσης και θα συμβάλει στην παρουσίαση των ποικίλων αναγκών και του πλαισίου για τους ΟΤΑ σε ολόκληρη την Ευρώπη, στηρίζοντας τον εντοπισμό και την αναπαραγωγή βέλτιστων πρακτικών σύμφωνα με κοινά, διαφανή κριτήρια, συμπεριλαμβανομένων πιλοτικών δράσεων έτοιμων για χρηματοδότηση σε τοπικό και υποεθνικό επίπεδο·

45. τονίζει ότι ο ευρωπαϊκός περιφερειακός πίνακας αποτελεσμάτων θα πρέπει επίσης να στηρίζει την παρακολούθηση των σχεδίων ανάκαμψης σε ευάλωτες περιοχές όπως οι ορεινές, οι νησιωτικές και οι εξόχως απόκεντρες καθώς και οι λιγότερο αναπτυγμένες ή αυτές με λιγότερο πολυσυλλεκτική παραγωγή· επαναλαμβάνει το αίτημά της για τη δημιουργία ενός ευρωπαϊκού παρατηρητηρίου κλιματικής ουδετερότητας, το οποίο θα συμβάλλει τόσο στην εκπλήρωση των εθνικών υποχρεώσεων υποβολής εκθέσεων όσον αφορά τη διακυβέρνηση της Ενεργειακής Ένωσης όσο και στη χαρτογράφηση και την εποπτεία αυτών των τρωτών σημείων, μαζί με έναν ανανεωμένο έλεγχο δεξιοτήτων της ΕΕ στο πλαίσιο του πανοράματος δεξιοτήτων της ΕΕ. Στόχος είναι, αφενός, η ευθυγράμμιση της διαμόρφωσης βιώσιμων πολιτικών με την ανάπτυξη δεξιοτήτων για ανθεκτικές στο μέλλον θέσεις εργασίας υψηλής ποιότητας στις πλέον ευάλωτες και λιγότερο αναπτυγμένες περιφέρειες ή σε αυτές με λιγότερο πολυσυλλεκτική παραγωγή και, αφετέρου, η διευκόλυνση της αποτελεσματικής ανταλλαγής βέλτιστων πρακτικών, με βάση τους υφιστάμενους σύνθετους δείκτες και κάθε άλλο δείκτη που θα προσδιοριστεί ( 17 )

Βρυξέλλες, 10 Δεκεμβρίου 2020. Ο Πρόεδρος της Ευρωπαϊκής Επιτροπής των Περιφερειών Απόστολος ΤΖΙΤΖΙΚΩΣΤΑΣ

(1) Δήμοι και περιφέρειες με βιοποικιλότητα μετά το 2020 στη 15η διάσκεψη των μερών της σύμβασης των Ηνωμένων Εθνών για τη βιολογική ποικιλότητα (COP15) και στη στρατηγική της ΕΕ για τη βιοποικιλότητα με ορίζοντα το 2030 (COR-2020-00539) (ΕΕ C 440 της 18.12.2020, σ. 20).

(2) Προς ένα όγδοο πρόγραμμα δράσης για το περιβάλλον (COR-2018-01672) (ΕΕ C 168 της 16.5.2019, σ. 27).

(3) Μια αξιολόγηση σε επίπεδο ΕΕ των εθνικών σχεδίων για την ενέργεια και το κλίμα.

(4) Εφαρμογή της δέσμης μέτρων «Καθαρή ενέργεια»: τα εθνικά σχέδια για την ενέργεια και το κλίμα (ΕΣΕΚ) ως μέσο τοπικής και εδαφικής διαχείρισης του κλίματος και της ενεργού και παθητικής ενέργειας (COR-2019-00618) (ΕΕ C 39 της 5.2.2020, σ. 33).

(5) Ανανέωση του Χάρτη της Λειψίας για τις βιώσιμες ευρωπαϊκές πόλεις (COR-2019-04829) (ΕΕ C 440 της 18.12.2020, σ. 119).

(6) Το ευρωπαϊκό σύμφωνο για το κλίμα (COR-2020-01360) (ΕΕ C 440 της 18.12.2020, σ. 99).

(7) Το ευρωπαϊκό σύμφωνο για το κλίμα (COR-2020-01360) (ΕΕ C 440 της 18.12.2020, σ. 99).

(8) Προς ένα όγδοοο πρόγραμμα δράσης για το περιβάλλον (COR-2018-01672) (ΕΕ C 168 της 16.5.2019, σ. 27).

(9) https://www.sustainabledevelopment.report/

(10) Ως παραδείγματα στρατηγικών, μπορούν να αναφερθούν αυτές του Μάλμε, του Μανχάιμ και της Περιφέρειας της Βαλονίας.

(11) Heat Roadmap Europe 2050 scenario compared to 1990 (Χάρτης πορείας για τα επίπεδα θερμότητας στην Ευρώπη — Σενάριο για το 2050 σε σχέση με τα επίπεδα του 1990), Quantifying the Impact of Low-carbon Heating and Cooling Roadmaps (EN) (Ποσοτικοποίηση του αντικτύπου των χαρτών πορείας για τη θέρμανση και την ψύξη με χαμηλές εκπομπές άνθρακα).

(12) https://ec.europa.eu/commission/presscorner/detail/el/ip_20_940

(13) Σχέδιο ανάκαμψης για την Ευρώπη από την πανδημία της νόσου COVID 19: Μηχανισμός Ανάκαμψης και Ανθεκτικότητας και Μέσο Τεχνικής Υποστήριξης (COR-2020-03381) (ΕΕ C 440 της 18.12.2020, σ. 160).

(14) http://www.oecd.org/environment/green-budgeting/OECD-Green-Budgeting-Framework-Highlights.pdf

(15) EcoBudget

(16) Εφαρμογή της Συμφωνίας του Παρισιού μέσω μιας καινοτόμου και βιώσιμης ενεργειακής μετάβασης σε τοπικό και περιφερειακό επίπεδο (COR-2019-00617) (ΕΕ C 39 της 5.2.2020, σ. 72).

(17) Καθαρός πλανήτης για όλους — Ένα ευρωπαϊκό, στρατηγικό, μακρόπνοο όραμα για μια ευημερούσα, σύγχρονη, ανταγωνιστική και κλιματικά ουδέτερη οικονομία (COR-2018-05736) (ΕΕ C 404 της 29.11.2019, σ. 58).